“อุตตม” แจงพบ “นายกฯ” รายงานคืบหน้ามาตรการเยียวยา ไร้หารือปรับครม. ยันปัญหาในพรรค จบแล้ว
"อุตตม สาวนายน" รมว.คลัง แจงเข้าพบ "นายกฯ" รายงานความคืบหน้ามาตรการเยียวยา ไร้หารือปรับครม. ยันปัญหาในพรรค จบแล้ว
"อุตตม สาวนายน" รมว.คลัง แจงเข้าพบ "นายกฯ" รายงานความคืบหน้ามาตรการเยียวยา ไร้หารือปรับครม. ยันปัญหาในพรรค จบแล้ว
5 พ.ค. 2563

นายอุตตม สาวนายน รัฐมนตรีว่าการกระทรวงการคลัง ในฐานะหัวหน้าพรรคพลังประชารัฐ (พปชร.) กล่าวภายหลังเข้าพบ พล.อ.ประยุทธ์ จันทร์โอชา นายกรัฐมนตรี และรมว.กลาโหม หลังการประชุมคฯะรัฐมนตรี (ครม.)​ เพื่อรายงานความคืบหน้าการจ่ายเงินเยียวยา 5,000 บาทให้กับประชาชนว่าที่ผ่านมาเป็นไปได้ด้วยดี โดยจ่ายเงินช่วยเหลือไปแล้วกว่า 12 ล้านคน
ส่วนที่ตกหล่นนั้น กระทรวงการคลังได้เปิดโอกาสทบทวนสิทธิให้ ซึ่งการช่วยเหลือหลังจากนี้ จะทำงานร่วมกับกระทรวงอื่นด้วย
โดยทางด้านนายกรัฐมนตรีได้เน้นย้ำเรื่องการช่วยเหลือให้ครอบคลุมทุกกลุ่ม ซึ่งล่าสุดพบว่าได้ให้การช่วยเหลือไปแล้ว แต่มีส่วนหนึ่งที่ตกหล่น โดยเฉพาะผู้ประกอบการรายเล็กหรือ SME ซึ่งต้องไปหารือกับผู้เกี่ยวข้องว่ามีวิธีการใดที่ให้การช่วยเหลือ นอกเหนือจากการให้สินเชื่อ
นอกจากนี้ นายกรัฐมนตรียังได้ให้คำชี้แนะในเรื่องของปัญหาภายในพรรคพลังประชารัฐ ที่ควรจะใช้แนวทางปรึกษาหารือ ทุกอย่างก็เป็นไปด้วยความเรียบร้อย ซึ่งนายกรัฐมนตรีได้ขอให้ทำหน้าที่และเรื่องที่ดีต่อไป โดยนายอุตตม ย้ำว่าไม่ได้มีการพูดคุยเรื่องการปรับ ครม.กับนายกรัฐมนตรีแต่อย่างใด
อย่างไรก็ตาม หลังจากนี้ก็จะพูดคุยกับพล.อ.ประวิตร วงษ์สุวรรณ รองนายกรัฐมนตรี ในฐานะประธานที่ปรึกษาพรรค ซึ่งเชื่อว่าสามารถพูดคุยกันได้ ไม่มีปัญหาอะไร
ด้านนายสนธิรัตน์ สนธิจิรวงศ์ รมว.พลังงาน ในฐานะเลขาธิการพรรคพลังประชารัฐ ยืนยันว่า ปัญหาในพรรคยุติแล้ว ไม่มีปัญหาอะไร เพราะนายกฯ ระบุว่าทุกอย่างยุติแล้วเช่นกัน ทุกคนก็ตั้งใจทำงาน เรื่องใดที่มีความเห็นต่างกันก็ต้องพูดคุยกัน โดยปัญหาภายในพรรคพลังประชารัฐก็เหมือนพรรคอื่นที่อาจมีปัญหามากกว่านี้